কলকাতা: দ্বিতীয়বার পশ্চিমবঙ্গের মুখ্যমন্ত্রী পদে শপথ নিলেন তৃণমূল কংগ্রেস নেত্রী মমতা বন্দ্যোপাধ্যায়। রেড রোডে শপথগ্রহণের পরই নবান্নে যাবে গোটা মন্ত্রিসভা, সেখানেই হবে নতুন মন্ত্রিসভার প্রথম বৈঠক। আজ থেকে আবারও ৫ বছর রাজ্য চলবে ওই নীল সাদা বাড়ি থেকেই। আর যার অঙ্গুলি হেলনে চলবে গোটা রাজ্য সেই মমতা বন্দ্যোপাধ্যায় দ্বিতীয়বার মুখ্যমন্ত্রী পদে শপথ গ্রহণের আগে কীভাবে দিন শুরু করেলেন?  নিজের ফেসবুকের পাতায় মমতা বন্দ্যোপাধ্যায় লিখেছেন, "আজ বাংলার মানুষের পথ চলা শুরু হবে নতুন সকালের শপথ নিয়ে। নানা দেশের অনেক সম্মানীয় রাজনৈতিক ব্যক্তিত্ব, কেন্দ্রীয় মন্ত্রী, একাধিক রাজ্যের মুখ্যমন্ত্রীদের উপস্থিতিতে বাংলা আজ গর্বিত হবে, আবারও। আমরা কৃতজ্ঞ, আমরা ধন্য। আবার নতুন করে কাজ শুরু করার আগে, মানুষের আশীর্বাদ, দোয়া, শুভ কামনা আর সহযোগিতা প্রার্থনা করি। জয় হোক মানুষের। জয় জয় জয়... জয়ও হে"।